Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 1 Pv 224/12/6613	Žiar nad Hronom, 12.6.2012
EEČ : 2-52-83-2012

U Z N E S E N I E

Trestná vec:	obvinený XXXXX a spol.  
Prečin:	Krádež podľa § 212 odsek 2 písmeno a) Trestného zákona.

Rozhodol: 	prokurátor Okresnej prokuratúry Žiar nad Hronom
Podľa § 216 odsek 1 Trestného poriadku podmienečne zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 10. 04. 2012, v čase asi o 23.00 h, po vzájomnej dohode neoprávnene vnikli do areálu spoločnosti XXXXX - XXXXX na Ulici Školskej 18 v Novej Bani tým spôsobom, že obv. XXXXX preskočil plechové oplotenie areálu, prinesenými nožnicami na plech prestrihol visiaci zámok na palivovej nádrži nákladného motorového vozidla, ev. č. ZM 635 AO, z nádrže odčerpal 110 l nafty, čím spôsobil spoločnosti XXXXX - XXXXX, XXXXX škodu odcudzením motorovej nafty vo výške 161,15 € a poškodením zámku vo výške 6,- €, pričom obv. XXXXX dával pozor, či ich niekto pri skutku nevyruší.
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
18 mesiacov
2.	XXXXX, dátum narodenia: XXXXX 
18 mesiacov
Z priloženého spisového materialu nevyplýva potreba uložiť obvineným v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka PZ, Obvodného oddelenia PZ Nová Baňa ČVS:ORP-426/NB-ZH-2012 zo dňa 12. 04. 2012 bolo vznesené obvinenie XXXXX a XXXXX za prečin krádeže podľa § 212 ods. 2 písm. a) Trestného zákona na hore uvedenom skutkovom základe. 

	Obidvaja obvinení sa v prípravnom konaní doznali k spáchaniu skutku, pričom zhodne uviedli, že boli na osobnom motorovom vozidle zn. Ford Escort, ev. č. XXXXX, v Novej Bani. Tu sa zdržali asi do 23.00 h, pričom keď chceli ísť domov, zistili, že v aute nemajú naftu. Keďže nemali finančné prostriedky na kúpu nafty, rozhodli sa, že naftu ukradnú. Zastali pri plechovej ohrade, pričom XXXXX vybral z auta nožnice a dve 50 l umelé bandasky, preskočil plot, odstrihol visiaci zámok a prečerpal naftu do prinesených umelých bandasiek pomocou gumenej hadice, ktorú našiel na zemi. Časť nafty počas prečerpávania vytiekla na zem. XXXXX zatiaľ zostal na ceste a dával pozor, aby ich nikto pri krádeži nevyrušil.

	Z dôkazov zabezpečených v prípravnom konaní mám za preukázané, že ku skutku došlo tak, ako je uvedené v uznesení o vznesení obvinenia a skutok spáchali obidvaja obvinení.

	XXXXX - splnomocnenec spoločnosti XXXXX - XXXXX XXXXX sa dňa 11. 04. 2012 pripojil do konania s nárokom na náhradu škody vo výške 186,- € (za 120 l odcudzenej nafty 180,- € a poškodenie zámku 6,- €). Následne dňa 07. 05. 2012 upravil výšku škody na 161,15 € (za 110 l odcudzenej nafty 161,15 € a poškodenie zámku 6,- €). V doplnku zápisnice zo dňa 21. 05. 2012 uviedol, že im bola škoda vo výške 176,- € nahradená a to sumou 93,- € od obv. XXXXX a 83,- € od obv. XXXXX. Do spisového materiálu boli zabezpečené aj fotokópie poštových poukazov, z ktorých jednoznačne vyplýva, že XXXXX poslal sumu 83,- € 10. 05. 2012 a XXXXX sumu vo výške 93,- € 16. 04. 2012 na adresu XXXXX, XXXXX. 

	Obidvaja obvinení doposiaľ neboli trestne stíhaní, v mieste bydliska neboli riešení na úseku priestupkov a voči ich osobám neboli zaevidované žiadne sťažnosti zo strany spoluobčanov. 

	Na základe hore uvedených skutočností som dospel k názoru, že sú splnené podmienky ustanovenia § 216 ods. 1 Tr. por., teda, že ide o prečin, za ktorý zákon ustanovuje trest odňatia slobody, ktorého horná hranica neprevyšuje 5 rokov. Obvinení sa k trestnému činu priznali, tento oľutovali, súhlasili s podmienečným zastavením trestného stíhania a škodu v celom rozsahu nahradili.

S prihliadnutím na doterajší spôsob života a okolnosti prípadu možno takéto rozhodnutie považovať za dostačujúce a z tohto dôvodu som rozhodol tak, ako je uvedené vo výrokovej časti tohto rozhodnutia.
Poučenie:
Proti tomuto uzneseniu je možné podať sťažnosť do 3 dní odo dňa oznámenia prostredníctvom tunajšej prokuratúry Krajskej prokuratúre Banská Bystrica.
Sťažnosť má odkladný účinok.

JUDr. Slavomír Višňovský
prokurátor